b"\n_START_ARTICLE_\nZipi y Zape (revista)\n_START_SECTION_\nCaracter\xc3\xadstiques\n_START_PARAGRAPH_\nAquest va ser el primer c\xc3\xb2mic publicat \xc3\xadntegrament en color per Bruguera, ja que les altres revistes d'aquella \xc3\xa8poca (Mortadelo, Pulgarcito, T\xc3\xado Vivo...) encara alternaven el color amb el bicrom. Tamb\xc3\xa9 va ser una de les revistes de Bruguera que m\xc3\xa9s material estranger publicava, almenys en els seus primers anys, en una proporci\xc3\xb3 del 50%, que de mica en mica va quedar redu\xc3\xafda al 25%. La s\xc3\xa8rie estrella de la revista era naturalment Zipi i Zape de Josep Escobar, que apareixia en les primeres quatre (de vegades nom\xc3\xa9s dues) p\xc3\xa0gines de la publicaci\xc3\xb3. Generalment eren historietes autoconclusives, encara que imitant les pautes Francisco Ib\xc3\xa1\xc3\xb1ez a la revista Mortadelo, Escobar tamb\xc3\xa9 va realitzar diverses s\xc3\xa8ries per cap\xc3\xadtols durant una breu \xc3\xa8poca. Les historietes llargues publicades en aquesta revista eren reedicions de les que havia publicat pr\xc3\xa8viament a la revista Mortadelo. Tamb\xc3\xa9 va incloure histories llargues dels Barrufets, entre 1979 i 1980._NEWLINE_Les seves portades, plenes de colors pop, amb un gag a tota p\xc3\xa0gina dels seus principals protagonistes, van calar profundament en el p\xc3\xbablic._NEWLINE_Va canviar el logotip del seu t\xc3\xadtol i va passar a titular-se Zipi Zape a partir del n\xc3\xbamero 561, augmentant el preu a 60 pessetes i la paginaci\xc3\xb3 a 36. El preu va arribar fins a les 85 ptes.\n_START_SECTION_\nPrimera \xc3\xa8poca: Bruguera (1972-1986)\n_START_PARAGRAPH_\nA principis dels anys setanta les dues s\xc3\xa8ries de c\xc3\xb2mic aut\xc3\xb2ctones publicades per l\xe2\x80\x99Editorial Bruguera m\xc3\xa9s conegudes i demandades pel p\xc3\xbablic juvenil eren Mortadel\xc2\xb7lo i Filem\xc3\xb3 i Zipi i Zape. Aquesta situaci\xc3\xb3 es va fer evident sobretot gr\xc3\xa0cies a l'enquesta que va publicar Bruguera en les seves revistes al gener de 1970 per valorar la popularitat dels seus personatges. La gran acollida que va tenir la nova cap\xc3\xa7alera Mortadelo (1970) va promoure el naixement d'una revista dedicada a Zipi i Zape dos anys despr\xc3\xa9s._NEWLINE_El primer n\xc3\xbamero de la revista, el 0, es va publicar de manera gratu\xc3\xafta el 10 de juliol de 1972, costant 7 pessetes els seg\xc3\xbcents. Durant tota la d\xc3\xa8cada dels 70, es va distingir pel protagonisme de s\xc3\xa8ries protagonitzades per nens i adolescents, tant les s\xc3\xa8ries espanyoles com les estrangeres. Entre les primeres, s'inclo\xc3\xafa una historieta generalment autoconclusiva de Zipi y Zape, material nou de l'escola valenciana (Sanchis, Karpa, Sifr\xc3\xa9, Rojas de la C\xc3\xa1mara), historietes de l'habitual elenc de personatges humor\xc3\xadstics de Bruguera (noves o reeditades) i una nodrida aportaci\xc3\xb3 forana i adaptacions de contes cl\xc3\xa0ssics realitzades per Cassarel i Casamitjana. Les s\xc3\xa8ries estrangeres provenien principalment d'Anglaterra (a trav\xc3\xa9s de l'ag\xc3\xa8ncia I.P.C., que inclo\xc3\xafa alguna s\xc3\xa8rie realitzada per autors espanyols com Paulino, un fracaso de marino, dibuixada per Raf)), Fran\xc3\xa7a i B\xc3\xa8lgica (Dargaud i Lombard) i It\xc3\xa0lia (Edipress). _NEWLINE_La cap\xc3\xa7alera seria una de les m\xc3\xa9s longeves de l'editorial Bruguera, sobrevivint fins al tancament de l'editorial i sent represa per Ediciones B. Zipi y Zape va n\xc3\xa9ixer amb una bona acceptaci\xc3\xb3 (124.500 exemplars venuts de mitjana els dos primers anys), per\xc3\xb2 va anar descendint progressivament en vendes, encara que va aguantar als quioscos fins a 1986. En aquesta etapa va tenir 673 n\xc3\xbameros, m\xc3\xa9s diversos n\xc3\xbameros extraordinaris entre almanacs i extres de primavera, estiu i Nadal.\n_START_SECTION_\nSegona \xc3\xa8poca: Ediciones B (1987-1991)\n_START_PARAGRAPH_\nEdiciones B va continuar la revista Zipi Zape a la que va canviar novament de t\xc3\xadtol retornant-lo a Zipi y Zape el 1988. Segons estimacions de la publicaci\xc3\xb3 digital Tebeosfera es podrien haver publicat 199 n\xc3\xbameros i quatre extraordinaris.\n_START_SECTION_\nCol\xc2\xb7laboradors\n_START_PARAGRAPH_\nEntre els principals col\xc2\xb7loboradors hi havia Josep Escobar i Saliente, Jan, Pe\xc3\xb1arroya, Francisco Ib\xc3\xa1\xc3\xb1ez, Garc\xc3\xada Lorente, Raf, Jauem Rovira, Bono, Segura, Fresno's (Carlos i Luis Fresno), Gosset, Sanchis, Karpa, Sifr\xc3\xa9, Rojas de la C\xc3\xa1mara, Carrillo, Roba, I\xc3\xb1igo, Enrich, Martz Schmidt, Ayn\xc3\xa9.\n_START_SECTION_\nPersonatges\n_START_PARAGRAPH_\nZipi y Zape (Escobar), Bonifacio y Pedernal (Pineda Bono), Roquita (Gosset), Rob\xc3\xadn Robot (Sanch\xc3\xads), Toby (Escobar), Superl\xc3\xb3pez (Jan), Cacharrilandia (Ayn\xc3\xa9), Cinco amiguetes (Rovira), Benito Boniato (Carlos i Luis Fresno), Al\xc3\xad, el genio de la l\xc3\xa1mpara (Sifr\xc3\xa9), An\xc3\xadbal i Marujito (Rojas de la C\xc3\xa1mara)."